Lyunil Missi

**Lyunil Andris Missi** (; ilul ɣ 24 Yunyu 1987) iga amurar n twjja n uḍaṛ u Aṛjuntina. Da itturar i Intr Mayami d tggayt tanamurt n Waṛjuntina am umakʷay.
Ar t ttannayn imuzay d imaẓamn is iga yan sɣ imurarn imafayn akkʷ ɣ umzruy n twjja n uḍaṛ. Kra n mddn ar ttinin is d nttan ad igan amafay akkʷ. Yiwi Missi tawjja n wurɣ tamt tkkal, uggar n Kristyanu Ṛunalḍu s kṛaḍt. Ur t ilkim awd yan g wuṭṭun n twjjiwin n wurɣ. Trwas tmamkt n wurar nns d ufuks nns tin Dyigu Maraḍuna acku gzzuln s sin itsn. Illa yan umzizwr mqqurn gras d umurar abrtqqiz Kristyanu Ṛunaḍlu acku llan ɣ iswirn n ufuks immrwasn.

## Tudrt tazaykut
Ilul Missi ɣ usgnaf asgawan n Ruẓaryu ɣ Ruẓaryu, Aṛjuntina. Ig Missi arraw wis kṛaḍ zɣ kkuẓ tarwa n Xurxi Missi d tmɣart nns Silya Cutcitini. Llan dars sin aytmas, Rudrigu d Matiyas.

Tmmut jddas n Missi lliɣ tt inn dars tkka 12 n usggʷas, ukan ayann a f ittall iḍuḍan s ignna ɣ usfuglu nns s tsswitin.

## Taɣarast d tnsmunin tinamunin

### FC Barsaluna

Issnta Missi urar ɣ twjja n uḍaṛ lliɣ sul imẓẓiy, ur ikki kigan s lliɣ nn tanni Barsaluna anct tmqqur tikki lli dars. Ifl Nyuwilz Ulḍ Buyẓ ɣ Cutambir 2000, immatti ntta d twja nns s Uruppa ɣ Fbrayr 2001. Isni ilmma d Barsaluna ɣ Dujanbir 200 ɣ iggi n yan ujɛuḍ. Immatti s Sbanya acku tfka as Barsaluna amwajb lli rad as yaws ɣ usafar n uxṣṣa n uhuṛmun n tgmi. Nyuwill ur as uwsn s umya ɣ tsga ad.

Yurar Missi anmala nns azzulan amzwaru lliɣ dars 16 n usggʷas ɣ wass n 16 Nuwambir 2003 mgal Burṭu. Yurar annaz n 2003-04 d tggayt n Barsaluna "B". Ssɣʷlint ilmma s tggayt A ɣ wannaz 2004-05, yurar anmala nns amzwaru ɣ 16 Ktubr 2004 mgal Iṣbanyul zun d umkkasu. Iskr tuddma nns ɣ La Liga lliɣ dars 17 n usggʷas, ayda t yujjan ad ig amurar imẓẓiyn akkʷ ad yurar i tggayt tamzwarut n Barcaluna ɣ kra n umcala amaddud. Isswa tamsswit nns tamzwarut g 1 Mayyu 2005 mgal Albasiti Balumbi s twisi tzzrayt iẓiln n Ṛunaldinyu. Timsswit ad tujja t ad ig amurar amẓyan akkʷ ad isswu tiswit ɣ akud ann. Tiwi Barcaluna La liga ɣ wannaz ann i tikklt tamzwarut ɣ 6 isggʷasn, tawi tt tikklt yaḍn nttat d Ubrkas Aṣblyun d Tmɣunt n Inbrazn n Urubba ɣ 2006.

Annaz n 2006-07 a g nit iɣʷli, ig ukccum nns d tggayt tamzwarut alugan acku isswa ahatrik nns amzwaru ɣ Uklasiku. Ɣ 18 Ibrir 2007, isswa yat tmsswit irwasn "Tamsswit n Tasuta" n Maraḍuna mgal  Nngliz ɣ Ukrwas n Umaḍal n 1986 lli ɣ yumẓ Maraḍuna Tawjja ḍaṛat n uzrig n uzgn n ubaraz f tsga tafasit, innru kkuẓ imurarn n umzaɣ d unḍaf n tsiswit. Tamsswit n Missi trwas tt; Izzri Tcabi (Xavi) tawjja, yamẓ tt Missi ḍart n uzrig n uzgn f tsga tafasit, innru kkuẓ, d unḍaf, isswu tt ɣ tgira s uḍaṛ nns afasi.

Ɣ 2019, stin tt inḍfurn n Barca is iga tamsswit tamafayt akkʷ ɣ umzruy n Barcaluna s tgmiḍi n 45%. ḍaṛt n wufuɣ n Ṛunaldinyu sɣ tggayt ɣ tgira n wannaz n 2007-08, ittyufka wuṭṭun 10 i Missi. Ig wannaz n 2008-09 yan zɣ wannazn imafayn akkʷ ɣ umzruy nns. Isswu Missi 38 tmsswit g wannaz ad ɣ imcalatn akkʷ, tkcm gisn tmsswit nns g unmala anggaru n Tmɣunt n Inbrazn n Urubba nna ɣ tnnra Barcaluna s 2-0 mgal Mancistr Yunaytid, tawi ilmma Barcaluna tamraḍt nnsn. Ɣ wannaz n 2009-10 d iḍfarn, isswa Missi 47 tmsswit ɣ imcalatn akkʷ, ayda ilkmn aswir n tmkrra n Runalḍu Nazaryu d Barcaluna. Yiwi Missi tawjja n wurɣ nns tamzwarut ɣ Dujanbir 2009, yawi tt daɣ g usggʷas t iḍfarn. Isswu daɣ  ɣ unmala anggaru n Tmɣunt n Inbrazn n Urubba n 2011 mgal Mancistr Yunatid nit daɣ. Tnnru Barcaluna s 3-1, yawi daɣ Missi Tawjja n Wurɣ, gint ilmma kṛaḍt nnḍfaṛnin.

### Bariz San Jirman
ḍaṛt ayda ijṛan i FC Barcelona d tɣrad n imurarn nna barha iggutn , iskr ilmma yan umutti nna nn ur itam yan s tggayt tafṛansist Bariz San Jirman.

### Intr Mayami
Ɣ 7 Yunyu 2023, inna Missi g yan umsawal ma s rad immatti s Intr Mayami CF n "Major League Soccer" (MLS).

## Taɣarast tagraɣlant

### Aṛjuntina
Ittuyfka yadlli uzrf i Missi ad yurar i Ṣbanya d Aṛjuntina s sin acku iṭṭaf snat tɣlnawin, maca isti ad yurar i tmazirt nns, Aṛjuntina. Igli taggayt nns s unmala anggaru n Ukrwas n Umaḍal D-20 s snat tmsswitin nna isswa tikli n wufuɣ n umṭṭaṛ. Isswa Missi snat tmsswitin mgal Nijirya ɣ unmala anggaru, innru Ajṛuntin s 2-1. Tettyufka i Missi tmadaytn n trnnawt, twjja tawurɣit (amurar amafay) d uduku awrɣi (amzwaru ɣ wuṭṭun n tmsswitin).

Yurar Missi anmala nns amzwaru d tggayt tamzwarut g wass n 17 Ɣuct 2005 mgal Hungarya. Ikcm nn zun d umkkasu, maccan tettyufka as tkaṛḍa tazggʷaɣt ḍart n 45 tsint acku yut yan ufna ɣ wudm bla t yumml lliɣ yurm ad d nn isitti afna da yumẓn ɣ ayda ilsa. Isswa Missi timsswit nns tamzwarut i Aṛjuntina g yan unmala addukklan mgal Kṛwatya ɣ wass n 1 Mars 2006. Trẓa Aṛjuntina g unmala ann s 3-2. isti t ilmmadint umssanun Xuṣi Pikrman ad idru g ukrwas n umaḍal n 2006. Yurar ɣ unmala wis sin mgal Ṣirbya, aylli t igan d amurar mẓẓiyn akkʷ ad yurar ɣ kra n ukrwas n umaḍal. Ifka daɣ yat tzzrayt, isswu yat tmsswit, ayda t yujjan ad iga amsswu amẓyan akkʷ g ukrwas n umaḍal 2006.

Yawi Missi Awlimbiks n 2008 dɣ nttan d Aṛjuntina, mk lli daɣ ifka tazzrayt i tmsswit n Anxil Di Mariya g unmala n tgira ɣ Bijing. Gan Missi d aqbṭan n tggayt tanamurt ɣ 2011. Isswa ahatrik nns amzwaru d Aṛjuntina g unmala nns wis 68 lli ɣ nnran Swisra s 3-1 ɣ Fbrayr 2012.

Ɣ 21 Yunyu 2016, irẓa Missi tamkrra n umsswi n Aṛjuntina s tmsswit nns tis 55 nna d ikkan yat tayti tilellit tusridt mgal WMM ɣ Ukrwas n Marikan Inmiḍi. Ar tettwannay is iga yan zg tmsswitin akkʷ yufn g umzruy n Missi. Tamkrra yumẓ tt yadlli Gabryil Batistuta s 54 n tmsswit. 

#### Tanaft
Ɣ 26 Yunyu, tṛẓa daɣ Aṛjuntina mgal Tcili ɣ tiyta n tfgurt s 4-2 ɣ unmala n tgira n Ukrwas n Marikan Inmiḍi ḍart n ungiddi s 0-0. Izgl Missi tayti nns, tg tad tikklt tiss kṛaḍt, innḍfrn, nna ɣ tlkm Aṛjuntina anmala n tgira n kra n tbrza taxatart trẓ gis, d tiss kkuẓt s umata. Yan wass ḍaṛat n unmala, iffuɣ d Missi, ibrrḥ tanaft nns sɣ twjja n uḍaṛ tagraɣlant.

#### Uɣul zɣ tanaft
Yaḍu d Missi zɣ tanaft nns ɣ Ktubr 2016 afad ad yurar g usrɣt n ukrwas n umaḍal 2018. 

Ḍarat n yat tuddma iṛmin g ukrwas n umaḍal 2018, yiws Missi i Aṛjuntina afad ad tzri s tawala tis snat s tmsswit tamzwarut g trnnawt nnsn s 2-1 mgal Nijirya.

Iɣ d nnḍr s 2021 d umsunnun amaynu, Lyunil Skaluni, tiwi Aṛjuntina Akrwas n Marikan ɣ Yunyu. S tmsswit n Di Mariya ɣ tusdidt tis 11, nnran Brazil s 1-0 ɣ iggi n wakal nnsn. Aya iga yat tmntal da isslkmn Missi i ad yawi Tawjja n Wurɣ i tikklt tis sat.

Ɣ wammas n usggʷas 2022, Missi d tggayt n Aṛjuntina, d umssanun nnsn Lyunil Skaluni, nnran Ṭṭalyan s 3-0, awin akrwas n Finalissima.

Ɣ tagrst n 2022, yiwi Missi Akrwas n Umaḍal. Izmmim sat tmsswitin, ifka kṛaḍt tzzrayin, yawi tasmɣurt n umurar n tbrza. 

## Tudrt tanimant

### Tisqqan
Iṭṭaf Missi kṛaḍ n ifrxan d tmɣart nns Anotilla Rukkuẓu. Gan s yismawn, Tyagu Missi, Maṭiyu Missi, d Siru Missi. Ilul Tyagu ɣ wass n 2, Nuwanbir 2012, ilul Maṭiyu ɣ 11 Cutanbir 2015, ilul Siru ɣ 10 Mars 2018. 

Itahl ntta d Anatonilla ɣ Yunyu 2017.

### Abuddu
Kiɣ ur itturar g ubaraz, ar iskar Missi akud i ubuddu. Iṣka Timrslt N Lyu MIssi ɣ 2007, awttas nns iga t ad tettaws i wazzann mẓẓiynin da illan ɣ isuras n imizi, rẓm daɣ yan upark i tazzanin nna illan ɣ yan usgnaf ɣ tmdint n Barcaluna, Ifk yan mlyun uṛu f ufirus n Kuṛuna ɣ Barcaluna.

### Imukrisn n urgay
Ɣ Yunyu 2016, tnkḍ t tsnbḍayt f tknnaḍt n urgay, tfk as 21 n yirn g uɣzu, tettr as 2 id mlyun n Uṛu ɣ tfgurt. Ur jju ikcim Missi s uɣzu, ifsi umukris s ibḍi d usbdd n uzzgir. Inna i tsnbḍayt mas d ntta "ɣar ar itturar tawjja n uḍaṛ" yajj imukrisn n idrimn i babas, Xurxi Missi, ayann a f ur issin amya f tmntilt.

## Taɣarast d tnsmunin tinamunin
*Ar ass n 23 Yunyu 2020*

## Taɣarast tagraɣlant
*Ar ass n 17 Nuwambir 2020*



## Tismɣurin

### Asgraw
**Barcaluna**

* La Liga: 2004–05, 2005–06, 2008–09, 2009–10, 2010–11, 2012–13, 2014–15, 2015–16, 2017–18, 2018–19
* Akrwas n Ugllid: 2008–09, 2011–12, 2014–15, 2015–16, 2016–17, 2017–18, 2020-21
* Abrkas n Ṣbanya: 2006, 2009, 2010, 2011, 2013, 2016, 2018
* Tmɣunt n Inbrazn n Urubba: 2005–06, 2008–09, 2010–11, 2014–15
* Abrkas n Urubba: 2009, 2011, 2015
* Akrwas n Umaḍal n Isgrawn n FIFA: 2009, 2011, 2015

### Agraɣlan
**Aṛjuntina D20**

* FIFA Akrwas n Umaḍal D20 : 2005

**taggayt Tawlibikt n Aṛjuntina**

* Iwlimbikn n Unbdu: 2008

**taggayt Tamzwarut**

* Akrwas n Mirikan: 2021
* FIFA Akrwas n Umaḍal: 2022

### Timdanin

* Tawjja n Wurɣ: 2009, 2010, 2011, 2012, 2015, 2019, 2021
* Tawjja Tawurɣit n Ukrwas n Umaḍal FIFA: 2014
* Amurar n Usggʷas FIFA: 2009
* amafay FIFA n Imurarn Irgazn: 2019
* Aduku Awurɣi n Urubba: 2009–10, 2011–12, 2012–13, 2016–17, 2017–18, 2018–19
* Tawjja Tawurɣit n Ukrwas n Marikan: 2015
* Tasmɣurt n umurar amafay n usggʷas n irgazen UEFA: 2011, 2015
* Amurar n usgraw n usggʷas UEFA: 2009
* Amakʷay n usgraw n usggʷas UEFA: 2009, 2019
* Amurar amafay n Laliga: 2008–09, 2009–10, 2010–11, 2011–12, 2012–13, 2014–15
* Amakʷay amafay n Laliga: 2008–09, 2009–10, 2010–11, 2011–12, 2012–13, 2014–15, 2015–16
* Akrwas n Alfridu Di Stifanu (Amurar amafay ɣ Ṣbanya): 2008–09, 2009–10, 2010–11, 2014–15, 2016–17, 2017–18, 2018–19
* Tasmɣurt n Pitcitci: 2009–10, 2011–12, 2012–13, 2016–17, 2017–18, 2018–19, 2019–20
* FIFA Tawjja Tawurɣit n Ukrwas n Umaḍal n Is n FIFAgrawn: 2009, 2011
* Tawjja n Uẓrf n Ukrwas n Umaḍal n Isgrawn n FIFA: 2015
* Amurar Mi Akkʷ Yattuy Watig ɣ Tgira n Ukrwas n Umaḍal n Isgran FIFA: 2009, 2011
* Tawjja Tawurɣit n Tbrza n Umaḍal n Iɛrrimn n FIFA: 2005
* Aduku Awurɣi n Tbrza n Umaḍal n Iɛrrimn n FIFA: 2005
* Ameskar n Wurar amafay ɣ Umaḍal n IFFHS: 2015, 2016, 2017, 2019
* World's Best Top Division Goal Scorer IFFHS: 2011, 2012, 2013, 2017, 2018
* Amurar n Twjja n uḍaṛ Awṛjunti n Usggʷas: 2005, 2007, 2008, 2009, 2010, 2011, 2012, 2013, 2015, 2016, 2017, 2019
* Amurar Atrras amafay n Ukrwas n Marikan: 2007[50]
* Amurar Atrras Amaḍlan n Usggʷas FIFPro  : 2006, 2007, 2008[50]
* Golden Boy: 2005[51]
* FIFA FIFPro World11: 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020[50]
* IFFHS World Team of the Year: 2017, 2018, 2019, 2020
* IFFHS Taggayt n Twargit n Tmrnawt 2011–2020
* IFFHS CONMEBOL Taggayt n Tmrawant 2011–2020
* UEFA Taggayt n Usggʷas : 2008, 2009, 2010, 2011, 2012, 2014, 2015, 2016, 2017, 2018, 2019, 2020
* Taggayt n Twargit n Ukrwas n Umaḍal n FIFA: 2014
* Taggayt n Twargit n Ukrwas n Marikan 2007, 2011, 2015, 2016
* Tawjja n Wurɣ n Taggayt n Twargit: 2020


## islkmn n bṛṛa

## Tisaɣulin